Alphonse de Lamartine

**Alphonse Marie Louise Prat de Lamartine** (21. oktober 1790 – 28. februar 1869) var en fransk dikter og politiker. Lamartine regnes som den viktigste lyrikeren på fransk i den romantiske epoken. Hans poesi har også inspirert Paul Verlaine og andre symbolister som seinere på 1800-tallet brakte en fornyelse i fransk og europeisk lyrikk.

Som politiker spilte han en framtredende rolle under  (Frankrike)| i 1848 og opprettelsen av den andre franske republikk, da han en periode også var Frankrikes utenriksminister.

## Liv og virke

Lamartine var født i Mâcon i Bourgogne; familien tilhørte den franske landadelen. Etter fullført utdanning ved et jesuittisk collège oppholdt han seg mange år i utlandet, framfor alt i Italia. Han tilslutta seg tidlig tankene fra den franske revolusjon, og i 1814 gikk han i tjeneste hos Napoleon. Under restaurasjonen trakk han seg tilbake fra offentlig tjeneste og konsentrerte seg om diktning. Hans første diktsamling *Méditations poétiques* kom i 1820, og ble en umiddelbar suksess. Samme år gifta han seg med den unge engelske kvinnen Mary-Anne-Elisa Birch.

Suksessen med *Méditations poétiques* innleda en produktiv dikterisk periode. I 1829 ble han innvalgt i Académie française.

Utover på 1830-tallet engasjerte han seg i økende grad i politisk virksomhet, fra 1833 som medlem av nasjonalforsamlinga. Her utfoldet han seg med stor veltalenhet, og fremma flere radikale forslag som han fikk flertall for – blant annet avskaffelsen av dødsstraff og mot slaveriet i koloniene.

Etter hvert ble han en av de ledende skikkelsene i motstanden mot Louis Philippes regime, og spilte en hovedrolle under de revolusjonære tilstandene i februar 1848. Etter revolusjonen ble han utenriksminister i den provisoriske regjeringa. Statskuppet i desember 1851 og gjenopprettelsen av keiserdømmet året etter satte en stopper for Lamartines politiske karriere. Han trakk seg tilbake til skrivende virksomhet. I sin alderdom publiserte han et stort antall historieverk, foruten sosiale romaner, sjølbiografiske verk og dikt. Sine siste år levde han likevel i fattigdom, og døde i Passy, i et lite hus i Paris som myndighetene hadde stilt til hans rådighet.

## Forfatterskap
Mye av Lamartines diktning kretser om temaer som betraktes som typiske for romantikkens livsholdning. Særlig i hans meditasjoner – i samlingene *Méditations poétiques* fra 1820 og *Nouvelles Méditations* fra 1823 – finner en et dikter-jeg som isolert fra samfunnet finner inspirasjon i naturen og som dyrker erindringen som en veg til en tapt fortid.

Hans kjente og delvis selvbiografiske dikt «Le Lac» («Innsjøen») skildrer et kjærlighetsforhold, sett i tilbakeblikk av den forlatte mannlige part.

## Bibliografi

* *Saül* (1818) 
* *Méditations poétiques* (1820) 
* *La Mort de Socrate* (1823) 
* *Nouvelles Méditations poétiques* (1823) 
* *Le dernier chant du pèlerinage d'Harold* (1825) 
* *Le Retour* (1826)
* *Harmonies poétiques et religieuses* (1830) 
* *Sur la politique rationnelle* (1831) 
* *Vers écrits sur un album* (1832) 
* *Voyage en Orient* (1835) 
* *Jocelyn* (1836) 
* *La chute d'un ange* (1838) 
* *Recueillements poétiques* (1839) 
* *Histoire des Girondins* (1847) 
* *Raphaël* (1849) 
* *Confidences* (1849) 
* *L'Histoire de la révolution de 1848* (1849) 
* *Toussaint Louverture* (1850) 
* *Le tailleur de pierre de Saint-Point* (1851)
* *Geneviève, histoire d'une servante* (1851) 
* *Histoire de la Restauration* (1851)
* *Graziella* (1852) 
* *Les visions* (1853) 
* *Histoire des Constituants* (1853)
* *Histoire de la Turquie* (1853–1854) 
* *Histoire de la Russie* (1855)
* *La vie de Mahommet*(1854) 
* *Cours familier de littérature* (1856) 
* *La Vigne et la Maison* (1857)

## Referanser


## Litteratur
* MacKay, John (2006): ''Inscription and Modernity: From Wordsworth to Mandelstam''. Bloomington, IN: Indiana University Press. ISBN 0-253-34749-1.
* Michel, Pierre (2006): *Lamartine, reconnaissance et mémoire*, Lyon, Presses Universitaires de Lyon.
* Toesca, Maurice (1969): *Lamartine ou l'amour de la vie*, Paris, Albin Michel.
* Unger, Gérard (1999): *Lamartine. Poète et homme d'État*, Paris, Flammarion.

## Eksterne lenker
* 
* 
* Tekster av Lamartine – Poesies.net
* «Le Lac», engelsk gjendiktning hos *Poems Found in Translation*.
* «Le lac», en annen engelsk oversettelse.
* History of Vegetarianism: Alphonse de Lamartine
* «Alphonse de Lamartine» fra Bertrin, G. (1910) i *The Catholic Encyclopedia*. New York: Robert Appleton Company.